KIRJALLINEN KYSYMYS P-1506/01

esittäjä(t): Gabriele Stauner (PPE-DE) komissiolle

(15. toukokuuta 2001)

Aihe: Voiskandaalia koskevat OLAFin asiakirjat

Euroopan parlamentti vaati 14. maaliskuuta 2001 antamansa petostentorjuntaa koskevan päätöslauselman 21 kohdassa kansanterveydellisistä syistä oikeutta tutustua välittömästi kaikkiin OLAFin hallussa oleviin asiakirjoihin, jotka sisältävät tietoja rikollisverkoston kauppaaman väärennetyn voin koostumuksesta. Voita kaupattiin useiden vuosien ajan suuria määriä (vähintään 100 000 tonnia) unionissa ja sen ulkopuolella.

Voiko komissio toimittaa minulle kopiot niiden kokousten tiedonannoista ja/tai pöytäkirjoista, joissa asianosaisten jäsenvaltioiden edustajat ovat ilmaisseet kantansa väärennetyn voin mahdollisista terveysriskeistä sekä laatia ja toimittaa jo loppuunsaatettujen ja käynnissä olevien tutkimusten täydellisen

luettelon, josta käy myös ilmi, ketkä ovat tutkimusten toimeksiantajia ja milloin tulokset annettiin tai milloin ne aiotaan antaa, sekä toimittaa kopiot saatavissa olevista tutkimustuloksista?

Euroopan tilintarkastustuomioistuin on ilmeisesti huomauttanut komissiolle ongelmallisista maitoa tai maitotuotteita koskevista tapauksista useissa tarkastushavaintoja koskevissa kirjeissä.

Voiko komissio toimittaa minulle viiden viime vuoden tarkastushavaintoja koskevien kirjeiden täydellisen luettelon ja mahdollisesti antaa näihin kirjeisiin liittyen oikeuden tutustua kirjeenvaihtoon, jota se on käynyt tilintarkastustuomioistuimen ja asianosaisten jäsenvaltioiden kanssa?

Michaela Schreyerin komission puolesta antama vastaus

(6. kesäkuuta 2001)

Arvoisaa parlamentinjäsentä pyydetään tutustumaan vastaukseen, jonka komissio on jo aiemmin antanut hänen tekemäänsä kirjalliseen kysymykseen E-3241/00(1). Ainoat potentiaaliset terveysriskit, joista komissiolle on kyseisessä voin väärentämistapauksessa ilmoitettu, otettiin esille kahdessa Napolin kaupungin syyttäjäviranomaisen lehdistötiedotteessa, jotka annettiin vuoden 2000 heinäkuussa ja joulukuussa.

Komissiolla ei ole tietoa niiden kokousten tiedonannoista tai pöytäkirjoista, joissa asianosaisten jäsenvaltioiden edustajat ilmaisivat kantansa väärennetyn voin potentiaalisista terveysriskeistä. Eräät jäsenvaltiot ovat kuitenkin pyytäneet, että niille tiedotetaan asiassa tapahtuvasta kehityksestä. Kuten vastauksessa kirjalliseen kysymykseen E-3241/00 mainitaankin, yhden jäsenvaltion toteuttamien analyysien tuloksissa ei ole todettu terveydelle vaarallisia kemiallisia yhdisteitä, kuten polyklooribifenyyleitä (PCB:tä), orgaanisia klooriyhdisteitä tai raskasmetalleja.

Euroopan petoksentorjuntavirasto (OLAF) on ilmoittanut valvovansa jäsenvaltioiden hallinnollisia (Belgia ja Saksa) ja oikeudellisia (Italia ja Ranska) tutkimuksia tältä osin. Kaikki tutkimukset ovat edelleen kesken.

Yhteenkään tilintarkastustuomioistuimen antamaan tarkastuslausumaan, erityiskertomukseen tai sektorikirjeeseen ei sisälly ainoatakaan sellaisia tietoa, joiden perusteella komissio olisi jo tapahtumien aikaan tai edes jälkikäteen pysynyt näkemään yhteyden voin väärentämistapaukseen tai petosten mahdollisuuteen.

Voiöljyä koskevan erityistarkastuksensa aikana tilintarkastustuomioistuin havaitsi valvontaan ja hallinnointiin liittyviä puutteita mutta ei löytänyt merkkejä petoksista tai muista sääntöjenvastaisuuksista. Koska tilintarkastustuomioistuimen kertomuksissa ja sektorikirjeissä ei ole minkäänlaista mainintaa voiöljyä koskevista petos- tai muista epäilyistä, on vaikea käsittää, miten kysyjä voi väittää, että tilintarkastustuomioistuin olisi väärennetyn voin tapauksessa huomauttanut komissiolle asiasta.

Tilintarkastustuomioistuimen sektorikirjeet ovat väliaikaisia tilintarkastusasiakirjoja, ja niihin liittyvä kirjeenvaihto tarkastusten kohteena olevien tahojen kanssa on luottamuksellista. Näin ollen komissiolla ei tältä osin ole oikeutta paljastaa kysyjän pyytämiä tietoja. Tilintarkastustuomioistuin julkaisee kaikki lopulliset päätelmänsä erityis- tai vuosikertomuksissaan.

(1) EYVL C 151 E, 22.5.2001.